arnastofnun/IGC-2024 huggingface dataset:
Bjargtangar

Frá Urðarhjalla á Látraheiði um Látrabjarg og Bjargtanga að Hvallátrum í Látravík.

Gæta þarf varúðar á bjargbrúnum. Ekki er ráðlegt að fara með hesta þessa leið.

Í Geldingsskorardal fórst togarinn Dhoon árið 1947. Um björgun skipverja var gerð sögufræg kvikmynd. Bjargtangar eru vestasti oddi Evrópu. Látrabjarg er víðáttumesta sjávarbjarg landsins, fjórtán kílómetra langt og 440 metra hátt við Heiðnukinn. Það er og eitt þéttasta fuglabjarg heims.

Byrjum á vegarslóða yfir Látraheiði, þar sem hann er hæstur norðan við Urðarhjalla í 360 metra hæð. Förum þaðan vestur fyrir hjallann og síðan að Klofavörðu. Þaðan ofan í Látradal að vegarslóða í Geldingsskorardal og út á Bæjarbjarg. Síðan fylgjum við bjargbrúnnni til vesturs. Fyrir Djúpadal og um Heiðnukinn í 440 metra hæð og niður með Saxagjá. Loks vestur eftir Látrabjargi fram á Bjargtanga. Þaðan förum við eftir jeppaslóð norðaustur um Bása og Seljavík, fyrir Brunnanúp og loks norðaustur um Látravík að Hvallátrum.

14,4 km

Vestfirðir

Ekki fyrir hesta

Skálar:

Bjargtangar: N65 30.180 W24 31.843.

Nálægar leiðir: Látraheiði, Látraháls.

Skrásetjari: Jónas Kristjánsson

Heimild: Útivistarkort
Bjallavað

Bjallavað er eina reiðfæra vaðið á Tungná.

Vaðið er ekki lengur riðið, því að menn fara á brú yfir ána mun neðar. Byrjum þar sem fjallabaksleiðin frá Sigöldu liggur að Tungnaá rétt norðan við vegamót Dyngjuleiðar vestur í Valagjá. Við ána er bátaskýli, þar sem áður var ferjustaður.

“Séu menn ríðandi og áin ekki í vexti, kjósa flestir að fara hana á vaði, sem er 100-200 metra neðan við ferjustaðinn. Þetta er eina vaðið, sem nú er vitað um á allri Tungnaá, kallað Bjallavað, og hefur eigi breytzt að ráði í manna minnum. Er þá farið út í við litla vörðu, sem er á árbakkanum sunnan megin, og þess gætt, að ekki beri undan straumi. Þegar komið er yfir ca. 1/3 árinnar, er farið skáhallt móti straum og stefnt ofanvert við vörðu eða réttarbrot á norðurbakkanum. Þegar komið er yfir ána, er farið yfir Bjalla og niður allbratt klif að austan og er þá komið niður á öldóttan gróðurlausan sand, er heitir einu nafni Vatnaöldur, og haldið í austur-landnorður. Slóð fyrri vegarenda sést eigi … Aftur má í sæmilegu veðri hafa stuðning af allháum ölduhrygg, er kemur bráðlega í ljós á vinstri hönd og gnæfir Þóristindur þar yfir. Brátt kemur og annar ölduhryggur, hærri og lengri, á vinstri hönd. Leiðin liggur milli þessara ölduhryggja, þó svo að smám saman nálgast þann, sem er til hægri. (Steinþór Sigurðsson jarðfræðingur, Árbók FÍ 1940, bls.11). Þar er komið á jeppaslóðina að Skyggnisvatni.

9,2 km

Rangárvallasýsla

Ekki fyrir hesta

Ekki fyrir göngufólk

Skálar:

Bjallar vestur: N64 06.576 W19 06.284. Ónýtur.

Bjallar austur: N64 06.583 W19 05.954. Ónýtur

Nálægir ferlar: Dyngjur.

Nálægar leiðir: Sigalda, Skyggnisvatn.

Skrásetjari: Jónas Kristjánsson

Heimild: Árbækur Ferðafélagsins
Bíldsárskarð

Frá Kaupangri eða Þórustöðum í Eyjafirði að Sörlastöðum í Fnjóskadal.

Tignarlegur fjallvegur með frábæru útsýni yfir Eyjafjörð og Eyjafjarðarsveit. Brött reiðleiðin milli Eyjafjarðar og Fnjóskadals um Bíldsárskarð hefur ætíð verið fjölfarin. Núna er hún helzta tengileið hestaferðamanna milli Eyjafjarðar og Þingeyjarsýslna. Akureyringar fara þessa leið til Sörlastaða. Það er eyðibýli í umsjá hestamannafélagsins Léttis innarlega í Fnjóskadal, rétt sunnan við mynni Timburvalladals. Í Bíldsárskarði eiga engir bílar að geta verið á ferð. En hér hafa menn böðlazt um á torfæruhjólum og skemmt leiðina.

Byrjum á þjóðvegi 829 sem liggur suður Eyjafjörð austan Eyjafjarðarár. Skilti merkt reiðleiðinni er við þjóðveginn nálægt Þórustöðum sunnan við Kaupangur. Sneiðum norður hlíðina að Bíldsá og förum með henni bratt um sneiðinga upp skarðið. Síðan austur skarðið um Axlir í rúmlega 620 metra hæð. Þaðan förum við til norðausturs sunnan við Sölvagil og fljótt suðaustur frá gilinu niður hlíðarnar að Grjótárgerði í Fnjóskadal. Þar förum við með þjóðvegi 833 suður að Illugastöðum og yfir brú á Fnjóská. Höldum áfram austan ár eftir reiðgötum um eyðibýlið Belgsá suður að mótum Fnjóskár í Bleiksmýrardal og Bakkaár í Timburvalladal. Förum yfir Bakkaá ofan við ármótin og síðan með línuvegi vestan árinnar inn Timburvalladal. Unz við komum að Snæbjarnarstöðum, sem eru andspænis Sörlastöðum austan árinnar. Förum þar austur yfir ána og beint að Sörlastöðum, sem eru í 240 metra hæð. Einnig er hægt að ríða með jeppaslóð austan Bakkaár og fara aldrei yfir ána.

27,1 km

Eyjafjörður, Þingeyjarsýslur

Skálar:

Sörlastaðir: N65 33.420 W17 40.400.

Nálægir ferlar: Fnjóskadalur, Hellugnúpsskarð.

Nálægar leiðir: Melgerðismelar, Gönguskarð vestra, Gásasandur, Hellugnúpur.

Skrásetjari: Sæmundur Eiríksson

Heimild: Jónas Kristjánsson, Herforingjaráðskort og Sæmundur Eiríksson
Bitruháls

Frá Gröf í Bitrufirði um Bitruháls að Stóra-Fjarðarhorni í Kollafirði.

Dæmigerð Vestfjarðaleið, stutt leið yfir fjall milli tveggja fjarða.

Byrjum á þjóðvegi 641 við Gröf í Bitrufirði norðanverðum. Þaðan förum við nokkuð bratt norður hlíðina vestan Grafargils upp á Bitruháls. Upp hlíðina eru sneiðingarnir dálítið frábrugðnir þeim, sem sýndir eru á herforingjaráðskortum. Um hálsinn förum við gömlu hestagötuna sunnan og vestan við toppinn á Stórubungu í tæplega 400 metra hæð. Síðan norður með bungunni og til norðurs á ská niður hlíðina að Stóra-Fjarðarhorni í Kollafirði við þjóðveg 61 um Strandir.

9,7 km

Vestfirðir

Nálægir ferlar: Krossárdalur.

Nálægar leiðir: Hamarssneiðin, Steinadalsheiði, Spákonufell.

Skrásetjari: Glaður, hestamannafélag

Heimild: Glaður, hestamannafélag
Biskupsás

Frá Hrauntanga á Öxarfjarðahreiði um Biskupsás að Svalbarði í Þistilfirði.

Jón Trausti rithöfundur átti um skeið í æsku heima í Hrauntanga.

Byrjum við eyðibýlið Hrauntanga á Öxarfjarðarheiði í 220 metra hæð. Við förum austur með þjóðvegi 867 um fjallaskálann á Öxarfjarðarheiði að Helgafelli í 300 metra hæð. Förum þar af veginum suður fyrir fellið um Einarsskarð. Síðan austnorðaustur um Biskupsás í skarðið milli Hermundarfells að norðan og Flautafells að sunnan. Förum austur að þjóðvegi 897 í Þistilfirði, yfir Svalbarðsá að Svalbarði í Þistilfirði.

12,6 km

Þingeyjarsýslur

Skálar:

Öxarfjarðarheiði: N66 10.209 W16 03.852.

Nálægir ferlar: Rauðhólar, Öxarfjarðarheiði, Djúpárbotnar, Fjallgarður.

Nálægar leiðir: Urðir, Sléttuvegur, Ferðamannavegur.

Skrásetjari: Jónas Kristjánsson

Heimild: Herforingjaráðskort
Biskupavegur

Frá Skógarkoti á Þingvöllum um Lyngdalsheiði að Skálholti.

Öldum saman voru Skálholt og Þingvellir mestu valdastaðir landsins og tíðar ferðir fyrirmanna á veginum. Einn merkasti reiðvegur landsins og er fær enn þann dag í dag. Öll leiðin er fjölfarin og skýr. Heldur er þó amast við reið á einstiginu milli Þingvalla og Skógarkots og frekar mælt með öðru einstigi frá Skógarhólum til Skógarkots og svo áfram leiðina, sem hér er lýst. Stundum kölluð Lyngdalsheiði, enda liggur hún um heiðina norðaustanverða.

1. janúar 1242 fór Órækja Snorrason um heiðina á leið í Skálholtsbardaga við Gissur Þorvaldsson. Í febrúar 1253 lenti Þórður Hítnesingur í hrakningum á heiðinni og varð að snúa við til Gjábakka í Þingvallasveit. Fór síðan vestan við heiðina um Búrfell og um Bakkagötur til Skálholts.

Byrjum á Þingvöllum. Skammt austan gatnamóta vegar að hótelbrúnni og gamla vegarins austan Þingvallavatns komum við á merkta slóð til Skógarkots. Þar byrjum við og þaðan förum við áfram merkta slóð suður að Vatnsvík. Síðan smáspöl með þjóðvegi 361 og þá aftur á slóðina og áfram til Gjábakka. Þaðan fylgir slóðin þjóðvegi 365 rúma þrjá kílómetra til austsuðausturs. Við Taglaflöt förum við á slóð suðaustur fyrir suðurenda Litla-Reyðarbarms og áfram suðaustur um norðausturhorn Lyngdalsheiðar. Við förum hjá Haustrúguvörðu rétt austan fjallaskálans í Kringlumýri. Áfram suðaustur um Biskupsbrekku, Biskupsvörðu, Beinvörðu og Áfangamýri. Síðan á Kirkjuvaði yfir Stangarlæk og suðaustur um Smalaskála að Apavatni milli Neðra-Apavatns og Þóroddsstaða. Þar förum við yfir þjóðveg 37 og fylgjum reiðleið norðan Mosfells og síðan um Sel og Reiðholt til brúarinnar á Brúará hjá Kjóastöðum. Og loks með þjóðvegi 31 um Kerslæk og Tíðaholt til Skálholts.

12,7 km

Árnessýsla

Skálar:

Kringlumýri: N64 11.080 W20 55.714.

Skógarhólar: N64 17.739 W21 04.807.

Nálægir ferlar: Bláskógaheiði, Kálfstindar.

Nálægar leiðir: Eyfirðingavegur, Hrafnabjörg, Lyngdalsheiði, Eskidalsvað, Bakkagötur, Selkotsvegur, Kóngsvegurinn, Prestastígur.

Skrásetjari: Jónas Kristjánsson

Heimild: Árbækur Ferðafélagsins & Leiðir Skálholtsbiskupa
Biskupaleið

Frá Kvíum við Skjálfandafljót um Suðurárhraun, Suðurárbotna, Kerlingardyngju og Vörðufell að Ferjufjalli við Jökulsá á Fjöllum.

Þetta er sennilega gamla Biskupaleiðin yfir Ódáðahraun, greiðfær og merkt með vörðum. Henni er betur lýst í leiðunum: Suðurárhraun, Kerlingardyngja og Veggjafell. Þar er fjallað um hvern fyrir sig hinna þriggja hluta leiðarinnar. Öll Biskupaleið yfir Ódáðahraun er vörðuð. Jón Sigurgeirsson frá Helluvaði leitaði að vörðunum og fann þær. Mynda misjafnlega gisinn leiðarvísi um þennan forna þjóðveg, sem var í greiðri notkun fram á sautjándu öld, en týndist síðan að mestu. Ingvar Teitsson færði vörðurnar í GPS-net og skrifaði góðan bækling, sem heitir “Biskupaleið yfir Ódáðahraun”. Síðastur manna fyrri alda fór Bjarni Oddsson sýslumaður árið 1636. Síðan týndist leiðin og var týnd í hálfa fjórðu öld.

Byrjum við Kvíar við Skjálfandafljót, neðan við Kiðagil. Förum norðaustur um Suðurárhraun í Suðurárbotna og síðan um Krákárbotna og fyrir suðurenda Bláfellshala. Þaðan til austur milli Ketildyngju að norðan og Kerlingardyngju að sunnan. Suðaustur um Bræðraklif í Hafragjá norðaustan Gjáfjalla og áfram suðaustur um Veggjafell í Grafarlönd og þaðan austur fyrir Ferjufjall sunnanvert að Ferjuhyl á Jökulsá á Fjöllum. Sjá nánari leiðarlýsingar um Suðurárhraun, Kerlingardyngju og Veggjafell.

88,3 km

Þingeyjarsýslur

Skálar:

Kvíakofi: N65 06.739 W17 31.179.

Botni : N65 16.164 W17 04.061.

Stóra-Flesja: N65 18.407 W17 08.804.

Nálægir ferlar: Fjórðungsalda, Suðurá, Suðurárbotnar, Krákárbotnar, Réttartorfa.

Nálægar leiðir: Suðurárhraun, Kerlingardyngja, Veggjafell, Dyngjufjalladalur, Almannavegur.

Skrásetjari: Jónas Kristjánsson

Heimild: Útivistarkort
Beruvík

Frá Arnarstapa að Rifi.

Þetta heitir að fara fyrir Jökul. Hér gnæfir Snæfellsjökull upp úr landinu, klæddur snævi og hraunbreiðum. Hér segja margir, að sérstakur kraftur sé í andrúmsloftinu. Við förum framhjá eyðibýlinu Laugabrekku, þar sem fæddist víðförulasta kona heims á miðöldum, Guðríður Þorbjarnardóttir. Hún bjó í Grænlandi og Ameríku og hélt suður, til Rómar eða Compostela, en dó í Skagafirði. Við förum um fornar verstöðvar, þar sem hundruð manna bjuggu á vertíðartíma, einkum á Hellnum og Dritvík. Við förum einstigi um Valhraun og Prestahraun og um sléttar grundir í Beruvík. Við getum áð og brugðið okkur niður að einstæðum Lóndröngum og Dritvík. Leiðin er að mestu utan bílvega. Að Arnarstapa liggur forn þjóðleið frá Búðum um Búðahraun, Hraunlandarif og Sölvahamar.

Byrjum á þjóðvegi 574 hjá Arnarstapa á Snæfellsnesi. Förum vestur með þjóðveginum yfir Hellnahraun og áfram norðan við Bárðarlaug. Fyrst förum við norðan vegar og síðan sunnan vegar framhjá Dagverðará. Þegar kemur að horni Háahrauns förum við norður yfir þjóðveginn og inn á reiðslóð eftir einstigi vestur um Valhraun. Þegar komið er að Purkhólum, förum við vestur yfir þjóðveginn og síðan um Seljahraun yfir afleggjara að Lóndröngum og Dritvík. Tvo kílómetra förum við norður með þjóðveginum um Beruvíkurhraun og síðan vestur af honum í átt að Hólahólum. Þaðan liggur reiðslóðin Miðvegur til norðvesturs um Kothraun í átt að Klofningsrétt í Beruvík. Áfram förum við upp á Miðveg og síðan meðfram þjóðvegi langan kafla framhjá Forna-Saxhóli og Saxhóli. Beygjum síðan á hliðarveg til austurs inn Eyvindardal. Þegar við komum að Rauðhóli, beygjum við til norðurs eftir reiðslóðinni Prestahraunsgötu. Við Saxhamar beygjum við til austurs í átt að eyðibýlinu Skarði og síðan til norðurs í átt að flugvellinum að Hellissandi. Áður en við komum að honum, beygjum við til vesturs og síðan til norðurs að hesthúshverfinu á Hólsbreið hjá Rifi og Hellissandi. Einnig er hægt að fara beint norður frá Saxhamri í Ingjaldshól.

39,5 km

Snæfellsnes-Dalir

Nálægir ferlar: Klettsgata.

Nálægar leiðir: Jökulháls, Malarrif, Öndverðarnes, Ennisdalur, Ólafsvíkurenni.

Skrásetjari: Jónas Kristjánsson

Heimild: Jónas Kristjánsson og Herforingjaráðskort
Berufjarðarskarð

Frá Jórvíkurstekk í Breiðdal um Berufjarðarskarð að Berufirði.

Forn leið, sem víða hefur verið löguð til með hleðslum, enda fjölfarin póstleið. Mikið og gott útsýni er úr skarðinu.

Um leiðina segir m.a. í Árbók FÍ 2002: “Upp með Vegagili að utan liggur gömul þjóðleið yfir Berufjarðarskarð … Frá Berufirði liggur slóðin eftir melrinda nánast beint upp af bæ, á Sótabotnsbrún rétt utan við Sótabotn og áfram innan við Svartagilsstafn út og upp í skarðið. Er leiðin vörðuð frá brún Svartagils langleiðina að Póstvaði á Breiðdalsá gegnt Höskuldsstöðum … Helsta hindrun á leiðinni, einkum með hesta undir burði, var Breiðdalsmegin í Kinnargili, sem gengur vestan úr Skarðsgili ofanverðu. Gefur þar enn að líta grjóthleðslu frá vegabótum … seint á 19. öld.” Bæklingur er til um leiðina með nákvæmri leiðarlýsingu.

Förum frá þjóðvegi 1 við eyðibýlið Jórvíkurstekk í Breiðdal. Förum þaðan suðvestur yfir dalinn og síðan suður á Berufjarðarskarð milli Berufjarðartinds að norðvestan og Flögutinds að suðaustan. Þar erum við í 690 metra hæð í skarðinu. Förum síðan suðvestur í Hrútabotna og þaðan suður fyrir vestan Sótabotn niður að bænum Berufirði í Berufirði.

8,2 km

Austfirðir

Nálægar leiðir: Hornbrynja, Fagradalsskarð.

Skrásetjari: Jónas Kristjánsson

Heimild: Herforingjaráðskort
Berserkjagata

Frá Hrauni að Bjarnarhöfn á Snæfellsnesi.

Götunnar er getið í Heiðarvígasögu og Eyrbyggju. Eyrbyggja segir, að Víga-Styr á Hrauni hafi tekið við tveimur skapstirðum berserkjum af bróður sínum, Vermundi í Bjarnarhöfn. Til að bæta geð þeirra fékk hann þeim verk að vinna og skyldi annar þeirra fá dóttur hans að launum. Verkefnið var að ryðja veg yfir hraunið til Bjarnarhafnar. En Víga-Styr efndi ekki loforðið, heldur drap berserkina, er þeir voru í gufubaði. Síðan dysjaði hann þá við götuna. Enn í dag sést þessi dys greinilega, enda hafa vegfarendur bætt steinum í hana í tímans rás. Berserkjagata er mikið mannvirki og er enn farin á hestum. Dysin hefur verið rofin og fundust þar bein af tveim lágvöxnum, þreknum mönnum. Þessi gata er elsti manngerði vegurinn á Íslandi, yfir þúsund ára gamall.

Byrjum á gatnamótum þjóðvega 54 og 577 sunnan Stykkishólms. Förum með þjóðvegi 577 um Skeið, norðvestur undir Staðarbakka og síðan vestur að Kóngsbakka og áfram vestur fyrir Hraunháls að heimreið að Bjarnarhöfn. Þar á gatnamótunum hefst Berserkjagata hin forna og liggur hún norðan og austan heimreiðar. Hún liggur um eyðibýlið Brúarholt og endar í Bjarnarhöfn.

11,7 km

Snæfellsnes-Dalir

Nálægar leiðir: Hraunsfjörður, Vatnaheiði, Kerlingarskarð.

Skrásetjari: Jónas Kristjánsson

Heimild: Herforingjaráðskort
Beltisvatn

Frá Kópaskeri um Beltisvatn til Raufarhafnar.

Förum frá Kópaskeri austur að suðurenda Leirhafnarfjalla og förum þar austur um Klíningsskarð. Síðan áfram til austurs fyrir sunnan Beltisvatn og þaðan til norðausturs fyrir norðvestan Hólmavatn inn á Hólsstíg. Áfram norðaustur fyrir austan Ytra-Deildarvatn og Hólsvatn, um Miðás og Deildará að þjóðvegi 85 við Kópasker á Melrakkasléttu.

24,7 km

Þingeyjarsýslur

Nálægir ferlar: Klíningsskarð, Öxarfjörður, Blikalónsdalur, Fjallgarður.

Nálægar leiðir: Vellankatla, Hólsstígur, Sléttuvegur, Raufarhafnarvegur.

Skrásetjari: Jónas Kristjánsson

Heimild: Herforingjaráðskort
Báreksstaðir

Frá Miðfossum í Andakíl með Vatnshamravatni til Báreksstaða.

Förum af þjóðvegi 508 við Miðfossa í Andakíl norður yfir þjóðveg 50 og áfram norður með austanverðu Vatnshamravatni að Báreksstöðum.

3,7 km

Borgarfjörður-Mýrar

Skrásetjari: Kortavefur LH

Heimild: Kortavefur LH
Bárðargata

Frá Lundarbrekku í Bárðardal um Vonarskarð að Núpum í Fljótshverfi.

Leiðin er 250 km löng og liggur hæst í 1000 metrum. Nær yfir fimm stórár, Skjálfandafljót, Köldukvísl, Tungnaá, Skaftá og Hverfisfljót. Björn Gunnlaugsson fór um Vonarskarð 1839 og sýnir leiðina á korti sínu 1849. Hann fór ekki yfir Hverfisfljót. Hér er bara sá suðurendi táknaður með heitinu Bárðargata. Sjá nánar leiðirnar Réttartorfa, Öxnadalsdrög, Vonarskarð, Hamarskriki, Fljótsoddi.

Bárður Bjarnason nam Bárðardal og bjó að Lundarbrekku. Varð þess var, að sunnanáttir voru hlýrri og þurrari en norðanáttir. Því ætlaði hann að betri lönd væru sunnanlands. Sendi syni sína suður á góunni til að athuga þetta betur. Þeir fundu ýmsan gróður á leiðinni á þessum kalda árstíma. Þarnæsta vor að loknum undirbúningi lét hann hvert húsdýra sinna bera byrðar suður yfir og nam allt Fljótshverfi og byggði bæ að Gnúpum. Hét hann síðan Gnúpa-Bárður. Nú heitir jörðin Núpar.

Förum frá Lundarbrekku suður veg að Víðikerum og síðan heimreið suður að Stóru-Tungu. Svo suður slóð meðfram Skjálfandafljóti um fjallaskálann Réttartorfu og Hafursstaði. Upp á fjallið Víðskyggni, alltaf í suðurátt, þvert yfir Ódáðahraunsleið og áfram til suðurs vestan við Trölladyngju. Síðan þvert yfir Gæsavatnaleið við Fossgljúfur og áfram til suðurs milli Dvergöldu að austan og Langháls að vestan. Þar sveigir slóðin til suðvesturs austan undir Stakfelli og Rauðukúlu í Snapadal. Þaðan til suðurs yfir Köldukvísl og í sjálft Vonarskarð milli Vatnajökuls og Tungnafellsjökuls. Þaðan fylgjum við vesturbrún Vatnajökuls um Mókolla í fjallaskálann Sylgjufell. Þaðan áfram slóðina suður í fjallaskálann Jökulheima. Síðan suður um Botnaver að norðausturenda Fögrufjalla við Langasjó. Sunnan fjallanna förum við yfir kvíslar Skaftár um Fljótsodda að upptökum Hverfisfljóts undir jökli. Að fornu var Hverfisfljót minna vatnsfall og hét þá Raftalækur. Förum síðan fyrir norðurenda Rauðhóla og síðan beint suður í Núpahraun á gangnamannaslóð, sem liggur suðaustur Núpaheiðina að Núpum í Fljótshverfi.

27,7 km

Skaftafellssýslur

Ekki fyrir hesta

Nálægir ferlar: Fljótsoddi, Hamarskriki, Vonarskarð, Öxnadalsdrög, Réttartorfa. Nálægar leiðir: Flosavegur, Núpahraun.

Skrásetjari: Jónas Kristjánsson

Heimild: Íslendingabók
Bálkastaðir

Frá Bessastöðum vestan á Heggstaðanesi norður eftir nesinu til Bálkastaða.

Förum frá Bessastöðum norður eftir ströndinni til Bálkastaða.

6,2 km

Húnavatnssýslur

Jeppafært

Nálægar leiðir: Heggstaðir.

Skrásetjari: Jónas Kristjánsson

Heimild: Herforingjaráðskort
Bassastaðaháls

Frá Skarðsrétt í Bjarnarfirði um Bassastaðaháls að Hálsgötugili í Steingrímsfirði.

Förum frá Skarðsrétt eftir gamla þjóðveginum í átt til Hólmavíkur. Fyrst norðvestan þjóðvegar 643 og síðan suðaustan hans. Förum hjá Selkollusteini og komum með Hálsgötugili til vegamóta þjóðvega 643 og 645 í Steingrímsfirði.

5,2 km

Vestfirðir

Nálægar leiðir: Sandneshryggur, Hólsfjall, Dimmudalir, Trékyllisheiði, Staðarfjall.

Skrásetjari: Jónas Kristjánsson

Heimild: Útivistarkort
Barmahlíð

Frá Bjarkarlundi um Reykjanesfjall og Barmahlið að Seljanesi á Reykjanesi.

Um Barmahlíð orti Jón Thoroddsen ljóðið: “Hlíðin mín fríða / hjalla meður græna / og blágresið blíða / og berjalautu væna, /á þér ástar-augu /ungur réð ég festa, / blómmóðir besta.”

Förum frá Bjarkarlundi til suðurs fyrir vestan Berufjarðarvatn og fyrir vestan Alifiskalæk. Áfram til suðurs upp á Hlíðarháls og fyrir austan toppinn á Sléttafelli. Enn til suðurs fyrir vestan Bollavatn og komum suður að Ísavatni vestanverðu. Þar liggur hringslóð um Reykjanesfjall. Við Ísavatn beygjum við af slóðinni til austurs og förum norðan við ónefnt vatn og síðan austur og niður Barmahlíð að Seljanesi á Reykjanesi.

8,4 km

Vestfirðir

Nálægar leiðir: Reykjanesfjall, Reykjanes, Vaðalfjöll, Vaðalfjallaheiði, Hafrafell.

Skrásetjari: Jónas Kristjánsson

Heimild: Útivistarkort
Balaskarð

Frá Balaskarði í Laxárdal um Balaskarð á Vatnaaxlarleið í Skálahnjúksdal.

Ambáttardalur er votlendur og liggur slóðin vel sunnan árinnar. Þar sem mætast Balaskarð, Mjóidalur, Hvammshlíðardalur og Ambáttardalur er Gálgagil. Þar segir sagan, að níu þjófar hafi verið hengdir. Aðeins norðar á dalamótunum er eyðibýlið Höskuldsstaðasel.

Förum frá Balaskarði í Laxárdal austnorðaustur um Balaskarð, í 380 metra hæð sunnan við Sauðahnjúk. Förum norður með Sauðahnjúk að Ambáttardal. Sunnan Hvammshlíðarfjalls förum við norðaustur eftir Ambáttardal að mótum Laxár og Mörár í Skálahnjúksdal. Þar liggur Vatnaaxlarleið milli Gauksstaða á Skaga og Veðramóta í Skarðshreppi í Skagafirði.

9,7 km

Húnavatnssýslur

Nálægar leiðir: Laxárdalur, Kirkjuskarð, Vatnaöxl.

Skrásetjari: Jónas Kristjánsson

Heimild: Útivistarkort
Tæta af sér lausafylgið

Framsókn er búin að tapa öllu fylginu, sem hún stal með svikum í fyrravor. Um áramót voru 20.000 atkvæði farin, í febrúar fóru 10.000 atkvæði að auki. Eftir eru bara gentetísku framsóknarmennirnir, alls 26.000 manns. Þessar mjög svo grófu tölur gera ráð fyrir, að 2.000 atkvæði séu í hverju prósenti. Lítið skárri er staðan hjá Sjálfstæðisflokknum, sem tapaði 16.000 atkvæðum bara í febrúar. Eftir eru 38.000 atkvæði þar í flokki, lítið meira en fasta græðgis-teboðið. Eftir fanatík Davíðs Oddssonar, Geirs Haarde og Bjarna Ben er Flokkurinn orðinn helmingur af því, sem hann var á fyrri velgengnisárum.
Afsögn þjóðarinnar

Prófessor í lögfræði úrskurðaði, að vont sé, að fjármálaráðherra líði illa. Það sé nánast frekja í þjóðinni að vera með þau ómögulegheit að vilja láta hann hlýða. Þótt de Gaulle gerði það, þegar hann tapaði þjóðaratkvæði.

EGILL Helgason hefur bent á þann möguleika, að þjóðin segi bara af sér. Einhver þarf að segja af sér og Bjarni vill það auðvitað ekki. Fólk getur sagt sig frá stofnunum ríkisins, þar á meðal skattstofum. Stofnar bara eigin Kristjaníu fyrir sig og sína. Svo getur þjóðin hópast saman í stærri kristjaníur til að sinna sameiginlegum þörfum. Úr því að Bjarni er svona verklaus, því að honum líður svo ómögulega við að þurfa að gera eins og de Gaulle.
Lítið fyrir fólkið

Ríkisstjórnin getur hugsanlega samið við stjórnarandstöðuna eða hluta hennar um tillögu Vinstri grænna um aðildarviðræður á ís. Kann að leiða til aukins friðar innandyra í Alþingishúsinu. Gerir hins vegar lítið fyrir fólkið úti á Austurvelli, fólkið í skoðanakönnunum, fólkið í áskorunum á netinu. Það vill fá að greiða atkvæði um framhald viðræðna hér og nú. Ekki bara kannski eftir þrjú ár, þegar ríkisstjórnin er búin að finna aðrar undankomuleiðir. Tillaga vinstri grænna snýst ekki um að koma til móts við almenning. Bara dæmigerð hugmynd að sátt milli pólitíkusa fjórflokksins. Sem þjóðin biður ekkert um.
Bakkaskarð

Frá Keflavík til Meiribakka í Skálavík.

Snarbratt að norðanverðu, en ekki klettar. Keflavík var í byggð með hléum á fyrri öldum. Þar hefur orðið manntjón í brimi og lendingu. Síðast var hér bústaður vitavarðar.

Förum frá Keflavík austur Sunndal og og síðan austnorðaustur og upp Norðdal að stórri vörðu. Austur um Bakkaskarð í 470 metra hæð og síðan mjög bratt og grýtt austur í Bakkadal í Skálavík. Loks norður að Meiribakka í Skálavík.

5,6 km

Vestfirðir

Mjög bratt

Skálar:

Ásgerðarbúð: N66 10.887 W23 28.530.

Nálægar leiðir: Ófæra, Skálavíkurheiði, Norðureyrargil.

Skrásetjari: Jónas Kristjánsson

Heimild: Árbækur Ferðafélagsins